Document ID: /roh_data/filtered/fineweb-2-filterrobots_roh.jsonl.gz/18408

A Cuira èn sa rimnads Rumantschs e Rumantschas ch'han purtà pachets a chaschun da l'acziun 2xNadal. La maisa en la cafeteria dad RTR è s'emplenida cun victualias, termagls, products da cosmetica e bler dapli. Uschia vegnan sustegnids quels che vivan a l'ur da nossa societad ed han pli pauc. Tranter ils giasts è er Placi Degonda che lavura tar la Crusch Cotschna stà. El ha mintga di da far cun persunas ch'èn en stretgas finanzialas ed enconuscha uschia las diversas fassettas da la paupradad en Svizra.
L'acziun 2xNadal a Cuira
Far in regal e gidar, quai è il senn da l'acziun caritativa 2xNadal. Cun in café ubain in toc petta en la cafetaria da RTR ha mintgina e mintgin pudì gidar e purtar in regal communablamain. Per divertiment musical han procurà ils chantauturs sursilvans «Alexi e Marcus».
Tge poss jau metter en mes pachet?
Spezialmain giavischada è rauba ch’ins dovra mintga di: Mettai mo mangiativas u artitgels d’igiena e tualetta durabels en Voss pachet. Las mangiativas duessan esser conservablas anc almain sis mais. Prendai il meglier products sco té, café, pasta, ris, ieli u conservas. Fitg tschertgads èn er artitgels da tualetta sco pasta da dents, barschuns da dents, vatta, savun e schampo.
RR actualitad 14:00